ออมสินคลอดเงินฝาก ให้ผู้สูงวัยเบิกฉุกเฉิน
ออมสินช่วยผู้สูงวัย ออกเงินฝากเน้นรายที่อายุ 60 ปีขึ้นไปให้ดอกเบี้ย 1% ได้มีเงินออกมาใช้ยามฉุกเฉิน
29 ต.ค. 2565

ออมสินช่วยผู้สูงวัย ออกเงินฝากเน้นรายที่อายุ 60 ปีขึ้นไปให้ดอกเบี้ย 1% ได้มีเงินออกมาใช้ยามฉุกเฉิน 
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออกเงินฝากเผื่อเรียกประชารัฐผู้สูงวัย ไม่หักภาษีดอกเบี้ยเงินฝาก เน้นรับเงินฝากจากผู้สูงอายุ เฉพาะบุคคลธรรมดาที่มีอายุตั้งแต่ 60 ปีขึ้นไป และไม่รับฝากบัญชีร่วมและบัญชีเพื่อประโยชน์ของผู้เยาว์ ให้ดอกเบี้ย 1% ลงรับดอกเบี้ยปีละ 2 ครั้ง ณ วันที่ 30 มิ.ย.และ 31 ธ.ค. ของทุกปี 
ทั้งนี้ กำหนดเงื่อนไขการรับฝากเงิน ต้องเปิดบัญชีขั้นต่ำ 100 บาท รับฝากสูงสุดไม่เกินรายละ 1 ล้านบาท เปิดบัญชีได้คนละ 1 บัญชี และเปิดให้ถอนเงินวันละกี่ครั้งก็ได้
สำหรับเงินฝากเผื่อเรียกประชารัฐสูงวัย ถือเป็นส่วนหนึ่งของมาตรการที่ธนาคารออกมารองรับสังคมผู้สูงอายุ ถือเป็นเงินฝากที่ให้ผลตอบแทนสูงกว่าปกติ และช่วยให้ผู้สูงอายุมีเงินเก็บไว้ใช้จ่ายทั่วไป เพื่อความสะดวกคล่องตัว และพร้อมใช้ในยามที่ต้องการได้ทุกเมื่อ
ขณะที่ มาตรการที่กำลังจะออกมาเพิ่มเติมได้แก่ โครงการสินเชื่อสำหรับผู้สูงอายุ (รีเวิร์ส มอร์ตเกจ) หรือ การแปลงสินทรัพย์ เช่น บ้าน เอามาเป็นหลักประกันในการขอสินเชื่อ ซึ่งธนาคารจะปล่อยกู้ให้แต่จ่ายเงินเป็นค่าครองชีพรายเดือน และโครงการสินเชื่อลูกกตัญญู ที่เลี้ยงดูพ่อแม่ ที่ต้องการขอสินเชื่อเพื่อซื้อที่อยู่อาศัย จะได้รับเงื่อนไขพิเศษ เช่น ดอกเบี้ย 0% นาน 6 เดือน หรือ 1 ปี เป็นต้น